Lungrawk Ngai A Si: Pu Trump Nih US Mipi Coronavirus Bomh Dingmi Vialte A Hrawh Dih\nKan hnung hrawnghrang vialte ah khan cun, tu kum awtka hrawng i hnamhneh cangmi bomhnak $3 trillion cu a tuan khawh chung tuan ah pek ding Trump nih a duhnak a langhter len bal ko.\nA liannganmi kan USA nih bomhnak hmuh a duh, a herh. Tuanti u law cu bomhnak cu a tak in vun tlamtlinter u, tiin ralkap sizung i ai thlop cuahmah lio Saturday ah khan Republican president nih Twitter ah a tial.\nMinung nunnak a nganfah lio ah hin cun bomhnak kong i biaruahtinak hi kan donghter ngam awk a si lo, tiin Katko nih Twitter in a tial.\nTrump a cawlcanghnak hi ai palh taktak khi si, tiin Maine ah re-election ca i harngaiin a cawlcangmi Republican Senator Susan Collins nih a chim.\nWhite House hi tonghmanglo in a um cikcek cang, tiah Pelosi nih a chim. Covid hrik dohnak dingah a dinmi cahsi (steroid) nih hin hlah maw a biachahnak hi a molhter le si hnga, tiin Pelosi nih a chim.\nTu hi, cahsi ka dinmi nih ka khuaruahnak a thatter, tiin ai ruatmi an um ko rua hih…, tiin Pelosi nih a chim.\nTrump nih biaruah a kan duh lo zong le lawmakers pawl nih bomhnak tamdeuh in kan pek thiamthiam ko lai. Rian sunghmi ruang i bomhnak zong kan tinco te khawh ko lai, tiin Tuesday i online in journalist Jonathan Capehart he biaruahnak an ngeih lio ah Pelosi nih a chim.\nBomhnak thar pek dingmi kong khua an khaan khawh lo mi nih hin kan economy chanhchuahnak thazaang a derthawmter chinchin lai i, rammi chungkhar khuasa hna le business pawl hi a herh lo in harnak a pek hna lai, tiah Tuesday zingka ah khan Federal Reserve Chair Jerome Powell nih Business conference ah a chim.\nHi bomhnak tel lo in hin a hrim cu kan i hrim kho ko lai. Asinain, kan i chihkhah ning hi a hnum ngaingai ko lai. Tutan bomhnak kan hmuh lo mi hi cu lung a rawk ko teh aw, tiin Cleveland Federal Reserve Bank Persident Loretta Mester nih CNBC ah a chim.